Ukážka z elektronickej knihy

Copyright 2022 by Mary Carver

Originally published in English under the title Prayers from the
Parking Lot by Revell, a division of Baker Publishing Group, Grand Rapids, Michigan, 49516, U.S.A. All rights reserved.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

Modlitby pre mamy

MARY CARVER

Vydavateľ: Christian Project Support, s. r. o., © 2024

www.ver.sk, objednavky@ver.sk

Preklad: Zuzana Gáliková

Jazyková korektúra: Veronika Liptáková

Editorské práce: Katarína Marčáková

Návrh obálky: Katarína Regásová

Zdroj obrázka: freepik.com

Grafická úprava podľa originálu diela: www.christianstudio.sk

Použité citáty z Biblie:
Slovenský ekumenický preklad, SBS, Banská Bystrica, 2017.

Sväté písmo Starého a Nového zákona, SSV, Trnava.

Botekov preklad. In: www.biblia.sk.

ISBN papierovej knihy: 978-80-8231-189-4

ISBN pdf knihy: 978-80-8231-190-0

ISBN epub knihy: 978-80-8231-191-7

ISBN mobi knihy: 978-80-8231-192-4

Vytvorenie elektronickej verzie Dibuk, s. r. o., 2024

Pre Annalyn a Adrienne

Úvod

Zdravím ťa, mama.

Ako sa máš? Ak si ako ja, tak nevieš, čo skôr. Bývaš unavená a možno si občas na pokraji vyhorenia. Bojíš sa o deti alebo dokonca bojuješ s úzkosťou. Celkom určite netúžiš po ďalších záväzkoch. (Aby si potom nemala pocit viny, že si ich nesplnila.) Možno sa práve teraz schovávaš pred deťmi aj svojimi povinnosťami, aby si si ukradla chvíľku iba pre seba, kým sa im neskončí hodina hry na klavíri, návšteva u logopéda alebo futbalový tréning.

Nie si sama. Možno sedíš v aute alebo sa ukrývaš niekde inde, ale ver, nie si jediná, kto má pocit, že nevládze a že má toho priveľa. Počujem ťa. A rozumiem ti.

Milióny požiadaviek, ktoré sa na nás dennodenne valia z každej strany a nútia nás mamy ostať o minútku dlhšie vo svojej skrýši alebo v aute, predtým ako dovlečieme nákup dovnútra, ma privádzajú k ešte silnejšej vďačnosti za dar modlitby. Ďakujem Bohu, ktorý nás víta s otvoreným náručím, kedykoľvek sa k nemu obrátime. Ale nadovšetko som vďačná za to, že chce naše skutočné ja, nie nejakú dokonalú verziu, ktorá má silné reči a všetko zvláda ľavou zadnou. To len my si myslíme, že by sme také mali byť.

Nie, moja drahá. On nás chce mať také, aké sme, v takom stave, v akom sa momentálne nachádzame, na tom mieste, kde sa práve schovávame. Je pripravený počúvať, či sme ustarostené, vydesené, unavené alebo plné hrdosti. Chce si nás k sebe privinúť, keď sme nahodené do značkových šiat, alebo aj vtedy, keď máme tretí deň ten istý vrkoč a legíny. Boh nás miluje za každého počasia, v každej etape nášho materstva a čaká, že sa naňho obrátime v dobrých, ťažkých aj všedných dňoch. Aj keď máme mastné vlasy a domácnosť hore nohami.

Ak môžeš, na minútku sa zastav, zhlboka sa nadýchni a začítaj sa do týchto krátkych modlitieb, ktoré ťa nasmerujú k Bohu.

Či už sa schovávaš v kúpeľni alebo skladáš bielizeň, prípadne si na poslednú chvíľu doviezla svoje dieťa na tréning, dopraj si chvíľočku. Vezmi všetky ťažkosti aj radosti, obavy aj zázraky materstva a prines ich Bohu. Čaká na teba dokonca aj na miestach, kde sa ukrývaš.

S láskou, rovnako rozlietaná mama

Mary

Posaď sa!

Dnes sa mi na dcérinom basketbalovom zápase predstavil jeden muž.

Povedal: „Dobrý deň, som Nick. Millin otec.“

Odvetila som: „Dobrý, ja som Mary. Adriennin otec.“

Keby sa náhodou niekto pýtal, ako ovplyvnil posledný rok a pol moje sociálne zručnosti.

1

Keď si nevieš poradiť

Ak sa však niekomu z vás nedostáva múdrosti, nech prosí Boha, ktorý dáva štedro a bez výčitiek, a dostane ju.

(Jk 1, 5)

Kým máme malé deti, odpovede na tie najnaliehavejšie rodičovské otázky na nás čakajú za každým rohom. V tomto období ide najmä o to, aby sme rozlíšili, ktoré rady sú na nás ako šité, a nechytili sa do pasce skreslených informácií či neužitočných riešení. No keď naše deti dospievajú, rád a návodov je čoraz menej. Jedného dňa sa zobudíme a doma máme bytosti, ktorými zmietajú hormóny; zrazu sú to úplne iné, komplikované deti. Zisťujeme, že nemáme poňatia, ako ich usmerňovať v tomto procese búrlivých zmien, ako im pomôcť zvládnuť sklamanie alebo bolestivý rozchod. Nevieme im už pomôcť ani len s domácou úlohou. Môžeme si vyberať z množstva tipov, ako naučiť dieťa, aby zaspávalo samo alebo sa začalo pýtať na nočník. Ale návodov, čo si počať so staršími deťmi, je ako šafranu. Božia múdrosť si však poradí s každým vekom a vývinovým  obdobím. Keď sa obrátime na Boha, vždy nám dá múdrosť a poznanie.

Žiadna z nás nedostala k svojmu dieťaťu príručku ani manuál. Odo dňa, keď nám do života vstúpia deti, až do chvíle, kým definitívne neodídu z domu, sme často zmätené a kladieme si množstvo otázok. Poradcovia, fóra pre mamičky a články v časopisoch nám môžu ponúknuť čiastočné odpovede, ale iba Pán nám ponúka trvalú a životodarnú múdrosť, ktorú skutočne potrebujeme. Keď sa oprieme oňho, povedie nás správnym smerom, naplní pokojom našu myseľ a uistí nás, že robíme to najlepšie pre tých, ktorých nám zveril.

Pane, potrebujem ťa. Práve keď som si myslela, že som konečne čosi vyriešila, všetko sa zmenilo a ja znova tápem. Neviem, ako vychovávať dieťa v tomto veku. Neviem, ako ho učiť, ako ho chrániť, čo robiť, aby sa cítilo milované. Čo s tým? Prosím ťa, veď ma. Privádzaj ma k múdrosti, ktorú si vložil do Písma, ukáž mi, ako žiť podľa tvojich slov. Verím, že pôsobíš v skrytosti, aby všetko slúžilo na naše dobro a na tvoju slávu. A ja sa chcem na tom podieľať. Chcem ísť do toho s tebou, túžim sa správne rozhodovať a dobre vychovávať svoje dieťa. Pane, prosím ťa, daj mi múdrosť. Pomôž mi jasne a s istotou vnímať tvoj hlas. Ukáž mi, čo mám robiť. Ďakujem ti. Amen.

2

Keď strach nefunguje

Pre nič nebuďte ustarostení, ale vo všetkom s vďakou predkladajte Bohu svoje žiadosti vo svojich modlitbách a prosbách. A pokoj Boží, ktorý prevyšuje každý rozum, uchráni vaše srdcia a vaše mysle v Kristovi Ježišovi.

(Flp 4, 6 – 7)

Keď boli moje deti malé (a priznávam sa, že aj keď už až také malé neboli), hltala som každý dojímavý príbeh a poučnú historku o tom, čo sa môže prihodiť našim drobcom. Chcela som vedieť všetko o zriedkavých chorobách a nečakaných úrazoch, aby som na ne bola pripravená, prípadne (ak sa budem veľmi snažiť) dokázala pred nimi uchrániť svoju rodinu. Môj manžel iba krútil hlavou a nahlas sa zamýšľal nad tým, či si tak nevyrábam zbytočný stres. Ale ja som bola neoblomná – jediné, čo nás zachráni pred pohromou, je to, ak si budem viesť zoznam všetkého, čo sa môže stať.

Nakoniec som si uvedomila, že bez ohľadu na to, aký obsiahly bude zoznam mojich strachov, nikdy nebude kompletný. Akurát ma bude vyčerpávať. A aj keby som vedela o všetkom, čo by sa mohlo stať mojim deťom, nemôžem zaručiť, že jedného dňa sa neocitne na tomto zozname aj môj príbeh. Strach, prezieravosť ani pevná vôľa nemôžu moje deti uchrániť pred všetkým, ale poznám toho, kto ich môže ochrániť svojou mocou a láskou.

Potom som sa začala modliť za deti a dôverovať, že ma Boh vypočuje, a moje srdce sa konečne upokojilo. Keď sa rozhodneme vložiť svoje deti a s nimi aj všetky naše obavy o ne do Božích rúk, prinesie to nášmu srdcu a mysli oveľa väčší pokoj než akýkoľvek zoznam strachov alebo katastrofických scenárov.

Bože, odpusť mi, keď som presvedčená, že môžem mať všetko pod kontrolou a že dobro mojej rodiny závisí odo mňa. Pomôž mi nezabúdať, že ľúbiš moje deti viac, než si dokážem predstaviť, že sú s tebou v bezpečí a že nesieš bremená, ktoré sa snažím niesť ja. Pomôž mi spoliehať sa na teba a nie na seba. Pripomínaj mi, ako si sa v minulosti o mňa vždy postaral. Prosím ťa, nech nachádzam pokoj v tebe a nie v zozname vecí, ktoré sa môžu udiať. Chcem sa prestať báť, Pane. Pomôž mi odovzdať kontrolu tebe a dôverovať ti. Amen.

3

Keď s rastúcimi deťmi
musí rásť aj tvoja odvaha

Prikázal som ti predsa: Buď silný a odvážny, nestrachuj sa a nezúfaj! Veď Hospodin, tvoj Boh, bude s tebou, kamkoľvek pôjdeš.

(Joz 1, 9)

Vždy, keď som šla s dcérkou do parku, pohľad na veľkú šmykľavku v nás oboch vyvolával úzkosť. Ona mala strach, že z nej spadne a pukne ako vajce, čo šlo na vandrovku, a ja som sa bála, že nikdy v sebe nenájde odvahu robiť veľké veci. Naše reakcie boli prehnané, neboli sme silné ani odvážne. Toto sa opakovalo dookola, rok čo rok, až prišiel jeden deň... a ona to zvládla! Vyliezla hore a namiesto toho, aby sa zvrtla a pretisla sa späť popri deťoch, čo za ňou čakali v rade, sadla si a preletela šmykľavkou ako blesk.

Mám pocit, že neprešiel ani deň, a my dve sme sa museli naučiť čeliť oveľa väčším a strašidelnejším situáciám. Školské výlety, na ktorých som nemohla byť s ňou, víkendovky so spoločenstvom, lanové dráhy a korčuľovanie, vlastný mail, noví kamaráti, ktorých som nikdy nevidela – a veľká šmykľavka zrazu prestala byť desivá. Ale rovnako, ako som ju uisťovala ja, že Boh bude s ňou a ochráni ju na šmykľavke, Boh uisťuje mňa, keď sa teraz bojím, aby sa jej niečo nestalo. Ja a moje dievčatko môžeme byť silné a odvážne, lebo vieme, že Boh ju bude sprevádzať, kamkoľvek pôjde.

Bože, som vystrašená. Naozaj mám neustále strach, akými rôznymi spôsobmi môže tento svet ublížiť môjmu dieťaťu. Ale viem, že ty mi hovoríš, aby som sa nebála. Hovoríš mi, aby som bola silná a odvážna. Nie je to náhoda, že to isté hovorím svojim deťom aj ja, dokonca aj vtedy, keď som sama vydesená. Chcem, aby bojovali so strachom, a viem, že ty chceš odo mňa to isté. A tak ťa dnes, Pane, prosím, aby si mi pomohol dôverovať ti, že s tebou sú moje deti v bezpečí. Naplň ma silou a odvahou. Pripomínaj mi, že si so mnou aj s nimi, kamkoľvek pôjdeme. Amen.

4

Keď máš byť trpezlivá a láskavá

... so všetkou pokorou, miernosťou a trpezlivosťou, znášajte sa navzájom v láske.

(Ef 4, 2)

Vieme veľmi dobre, koľko síl nás niekedy stojí, aby sme nestratili trpezlivosť. Dá sa vôbec v kritických chvíľach reagovať pokojne a láskavo? Sú dni, keď sa to zdá nemožné. V živote sa stretávame s množstvom situácií, keď strácame trpezlivosť a vľúdnosť. Napríklad nás rozhodí podvečerný email od šéfa s neodkladnou záležitosťou alebo si naše dieťa zabudne doma dôležitý školský projekt, desiatu, chrániče na futbal či ospravedlnenku. Prípadne nás vytočia pomalí šoféri, ktorí nás brzdia na ceste, keď už aj tak meškáme na dohodnuté stretnutie. Boh by však od nás nežiadal miernosť a zhovievavosť, ak by nám zároveň nepomáhal prinášať takéto ovocie Ducha. Písmo nám hovorí, že Bohu je všetko možné – dokonca aj toto. A tak prichádzajme k nemu, keď cítime tlak spôsobený očakávaniami iných, keď musíme dodržiavať dedlajny, keď robíme chyby alebo sme nervózne. Vtedy môžeme  obrátiť pozornosť na Pána, hoci by sme najradšej prevrátili oči a hodili sarkastickú poznámku. Prosme ho, aby nám pomohol byť pokornými, trpezlivými a miernymi.

Pane, pomôž mi. Pomôž mi, aby som nezabúdala, že nie som jediná na svete, kto musí byť niekde načas, kto má zoznam povinností, kto prežíva negatívne pocity a má starosti.

Koniec ukážky